Solat

Solat (bahasa Arab: صلاة‎; pl. ṣalāt) merujuk kepada sembahyang dalam agama Islam untuk menyembah Allah, Tuhan yang satu. Solat itu dilakukan dengan merujuk Al Quran dan Sunnah Rasul. Sering dirujuk daripada Rasul terakhir, Nabi Muhammad. 

Dan (ingatkanlah peristiwa) ketika Kami tentukan bagi Nabi Ibrahim tempat Kaabah (untuk membinanya, lalu Kami berfirman kepadanya): "Janganlah engkau sekutukan sesuatu pun denganKu, dan bersihkanlah rumahKu (Kaabah ini) bagi orang-orang yang tawaf, dan orang-orang yang berdiri dan yang rukuk serta yang sujud (mengerjakan sembahyang). 
Al Quran [surah 22:ayat 26]

Solat terbahagi kepada solat fardu dan solat sunat. Solat fardu diwajibkan ke atas orang Islam yang baligh dan berakal sebanyak 5 kali sehari pada waktu-waktu tertentu. Solat fardhu merupakan Rukun Islam yang ke-2 dari lima Rukun Islam.

Solat fardhu yang wajib didirikan ialah solat lima waktu sehari semalam, iaitu dengan nama umum subuh, zohor, asar, maghrib dan isyak. 

Sekiranya seseorang tertinggal solat fardhu, wajib baginya untuk mengulangkannya dengan niat qada. 

Bagi mereka yang musafir, ia merupakan rukhsah (keringanan) yang diberikan, dan harus bagi solat dengan menqasar dan menjamakkannya. Ini berdasarkan hadis:-
“Sesungguhnya Allah suka dilaksanakan rukhsah (keringanan) yang diberikan olehNya seperti Allah membenci  dilakukan maksiat kepadaNya”. Hadis riwayat Ahmad.

Waktu-waktu solat 

 Solat Zohor/Zuhur: Waktunya dimulai sejak matahari tergelincir ke barat dan berakhir di saat bayangan sesuatu benda itu sama betul panjangnya dengan benda itu.

Solat Asar: Waktunya dimulai setelah waktu Zohor habis, iaitu ketika bayangan sesuatu benda sama panjang dengan bendanya dan berakhir setelah terbenamnya matahari.

Solat Maghrib: Waktunya dimulai setelah terbenamnya matahari dan berakhir apabila mega merah telah hilang.

Solat Isyak: Waktunya dimulai setelah hilangnya mega merah sampai terbitnya fajar shadiq.

Solat Subuh: Waktunya dimulai setelah terbit fajar shadiq sampai terbitnya matahari.

Dalil wajib solat 
Dalil-dalil Al-Quran.
1. Surah Al-Baqarah ayat 149 :

Maksudnya :

" Dan dari mana saja engkau keluar ( untuk mengerjakan solat ) hadapkanlah mukamu ke arah Masjidil Haram ( Kaabah ). Sesunggunya perintah berkiblat ke Kaabah itu benar dari Allah ( tuhanmu ) dan ingatlah Allah tidak sekali-kali lalai akan segala apa yang kamu lakukan ".

2. Surah Al-Baqarah ayat 150:

Maksudnya:

" Dan dari mana saja engkau keluar ( untuk mengerjakan solat ) maka hadapkanlah mukamu ke arah Masjidil Haram ( kaabah ) dan di mana sahaja kamu berada maka hadapkanlah muka kamu ke arahnya, supaya tidak ada lagi sebarang alasan bagi orang yang menyalahi kamu, kecuali orang yang zalim diantara mereka ( ada saja yang mereka jadikan alasannya ). Maka janganlah kamu takut kepada cacat cela mereka dan takutlah kamu kepada-Ku semata-mata dan supaya Aku sempurnakan nikmat-Ku kepada kamu, dan juga supaya kamu beroleh petunjuk hidayah ( mengenai perkara yang benar ) ".

Dalil-dalil Hadis.
Ayat-ayat ini dijelaskan Rasulullah saw dengan sabdanya : “Islam didirikan dari lima sendi : mengaku bahawasanya tiada Tuhan yang sebenar-benarnya disembah melainkan Allah yang Maha Esa, mengaku bahawasanya Muhammad itu pesuruhNya; mendirikan solat; mengeluarkan zakat; mengerjakan haji, dan berpuasa di bulan Ramadhan.” (HR BUKHARI DAN MUSLIM DARI IBNU UMAR) (TAISIRUL WUSHUL 1 : 13)

Syarat wajib solat  
 Islam 
 Baligh
 Berakal
 Suci daripada haid dan nifas bagi perempuan
 Cukup Pancaindera (Telinga dn Mata sempurna keduanya)
 Sampai seruan Islam

Syarat sah solat 
 Suci dan bersih badannya dari hadas besar dan kecil – Ertinya seseorang itu telahpun berwuduk dan mandi hadas. Sabda Rasulullah s.a.w.
"Allah tidak menerima solat seseorang dari kamu, apabila dia berhadas sehingga dia berwuduk" (H.R. Bukhari,Muslim).
 Suci dan bersih badan, pakaian serta tempat solat dari najis – Orang yang mendirikan solat wajib suci pakaian dan tempat solatnya dari najis, kecuali najis yang dimaafkan seperti darah yang sedikit, kotoran yang melekat pada kaki dan sebagainya. Dalam kaedah feqah disebutkan bahawa "kesukaran itu dapat menarik keringanan", oleh itu najis yang dimaafkan itu tidak membatalkan solat.
 Menutup aurat –  Adapun menutup aurat bagi wanita ialah seluruh tubuhnya kecuali muka dan kedua tapak tangan. Manakala aurat lelaki ialah diantara pusat hingga lutut. Batas ini paling penting dan wajib ditutup dalam solat. Firman Allah s.w.t.
"Wahai manusia, pakailah perhiasan mu ketika hendak solat di masjid" (Al-A'raf:31).
 Menghadap Kiblat – Ketika mendirikan solat, kita diwajibkan menghadap kiblat iaitu Kaabah berdasarkan firman Allah s.w.t.
"Maka hadapkanlah mukamu ke arah Masjidil Haram (Kaabah)" (Al-Baqarah:144).
 Yakin bahawa waktu solat telah masuk – Dengan yakin telah masuk waktu solat fardu yang hendak dilaksanakan.
(nota: sekiranya sesudah tamat solat, lalu disedari perkara yang tersebut di atas terjadi - misalnya didapati ada najis di sejadah - maka perlulah diulangi solat itu kerana ia tidak menepati syarat sah solat)

Perkara-perkara yang membatalkan solat 
 Keluar/kedatangan hadas besar atau kecil. 
 Berkata-kata dengan sengaja walau sedikit yang memberi faham, atau ketawa. 
 Makan/minum dengan sengaja membatalkan solat. 
 Melakukan pergerakan di luar rukun solat tiga kali berturut-turut(mutawaliyat). 
 Berniat keluar dari solat (mufaraqah). 
 Terkena najis yang tidak dimaafkan pada badan, pakaian dan tempat solat. 
 Beralih arah dari kiblat dengan sengaja (berpaling dada). 
 Terbuka aurat dengan sengaja, atau tidak sengaja tetapi tidak segera ditutup. 
 Berubah niat dari satu solat ke solat yang lain.
 Meninggalkan rukun solat.
 Murtad

Rukun Solat 

Rukun solat terbahagi kepada tiga kategori:

 Qalbi (diingat dalam hati)
 Qauli (diucap dengan lidah)
 Fi'li (perbuatan)

Rukun solat ada 13 perkara iaitu:

 Berdiri bagi yang mampu. [Fi'li]
 Niat.[Qalbi]
 Takbiratul Ihram (Allahu Akhbar yang pertama). [Qauli]
 Membaca surah Al-Fatihah. [Qauli]
 Rukuk dengan tama'ninah .[Fi'li] 
 Iktidal dengan tama'ninah. [Fi'li]
 Sujud dengan tama'ninah. [Fi'li]
 Duduk di antara dua sujud, dengan tama'ninah. [Fi'li]
 Duduk Tasyahhud akhir. [Fi'li]
 Membaca bacaan Tasyahhud Akhir. [Qauli]
 Selawat kepada Nabi Muhammad s.a.w. dalam Tasyahhud Akhir. [Qauli]
 Mengucapkan salam yang pertama. [Qauli]
 Tertib [Qalbi]

Note:tama'ninah = berhenti seketika (sekadar menyebut subhanallah)

Pada mazhab Maliki dan Hanafi, baca fatihah rukun bagi solat perseorangan sahaja. Tidak rukun bila solat berjemaah, bila imam baca makmum dengar sahaja berdasarkan Al-Quran; "Dan apabila Al-Quran itu dibacakan, maka dengarlah akan dia serta diamlah (dengan sebulat-bulat ingatan untuk mendengarnya), supaya kamu beroleh rahmat." (Al-A'raaf/7:204).

Perkara-perkara sunat dalam solat 
 Sunat Hai'ah 
 Sunat Ab'adh

Perkara-perkara makruh semasa solat 
 Berpaling ke kiri atau ke kanan (kecuali ketika Salam).
 Memandang ke atas (mendongak).
 Berdiri menggunakan sebelah kaki sahaja.
 Berludah ke hadapan atau ke belah kanan.
 Berlebih-lebihan membongkok dan menundukkan kepala ketika rukuk.
 Bercekak pinggang.
 Menyinsingkan kain atau baju.
 Bersembahyang ketika hadir makanan (makanan dihidangkan).
 Bersembahyang ketika berasa hendak qadha' hajat (membuang air).
 Ada juga yang mengatakan adalalah makruh ketika solat sambil menutup mata.

Persediaan sebelum menunaikan solat 
 Berpakaian sopan dan menutup aurat.
 Berwuduk.
 Duduk di atas tapak solat yang bersih (seperti diatas tikar sejadah) sambil berzikir, bertahmid, bertakbir, berselawat dan memuji Allah.(sekiranya ada waktu yang terluang).
 Berdiri (bagi mereka yang mampu) dan membaca niat waktu solat.
 Iqamat dan membaca ayat Kursi(2:255), Surah Al-Ikhlas, Surah Al-Falaq, Surah An-Nas (bagi menghalangi syaitan dan jin dari mengganggu solat).
 Mengangkat takbiratul ihram dan memulakan solat.

Perkara yang boleh dilakukan selepas melangsaikan solat 
 Selepas memberi salam,digalakkan untuk duduk berzikir, bertahmid, bertakbir, berselawat dan memuji Allah.(sekiranya ada waktu yang terluang).
 Membaca Al-Quran.
 Berdoa kepada Allah dengan sebaik mungkin serta mengharapkan keampunan dan rahmat dariNya.

Lihat juga 

 Bacaan dalam solat
 Waktu solat
 Istikhlaf
 Solat sunat

Rujukan

Pautan luar 
  Sembahyang
  Panduan lengkap sifat solat/sembahyang cara Nabi Muhammad Rasulullah s.a.w.
  Islam GRID
  Waktu-Solat.com